ROMÂNIA

JUDEȚUL CLUJ

COMUNA VALEA IERII

CONSILIUL LOCAL

PROIECT DE HOTĂRÂRE

Nr.3914/31.12.2019

De aprobare a criteriilor de eligibilitate privind accesul la locuințe sociale

Consiliul local Valea Ierii întrunit în ședința ordinară din data de…2020,

Având în vedere:

* Referatul nr./2020 întocmit de primarul comunei Valea Ierii precum și raportul nr./2020,
* prevederile art. 43 din Legea locuinței nr. 114/1996, cu modificările și completările ulterioare;
* prevederile art. 21, art. 22 și art.30 din Hotărârea Guvernului nr. 1275/2000 privind aprobarea Normelor metodologice pentru punerea în aplicare a prevederilor Legii locuinței nr. 114/1996, cu modificările ulterioare,

În baza prevederilor art. 129, alin. (1), alin. (2), lit. c) şi d), alin. (7), lit. q), alin. (14), art. 139, alin. (1) şi alin. (3), lit. g), coroborat cu art. 5, lit. cc), din O.U.G.nr.57/2019, privind Codul administrativ,

În temeiul art. 196 alin. (1) lit. a) din Ordonanța de urgență a Guvernului nr.57/2019 privind Codul administrativ,

H O T Ă R Ă Ș T E:

Art.1. Se aprobă Regulamentul privind repartizarea şi închirierea locuinţelor sociale, prevăzut la anexa nr. 1.

Art. 2. Se aprobă criteriile de eligibilitate şi ierarhizare, prevăzute în anexa nr. 2, în baza cărora se repartizează locuinţele sociale.

Art. 3. Se aprobă lista documentelor necesare în vederea obţinerii unei locuinţe sociale, prevăzută în anexa nr. 3.

Art.4. Cu ducerea la îndeplinire a prezentei hotărâri se încredințează primarul comunei Valea Ierii.

Proiect inițiat de primar, Viză secretar general,

Gabriel-Alexandru Duma Nelia-Crenguța Mariș

CONSILIUL LOCAL VALEA IERII

ANEXA 1 La Hotărârea Consiliului Local Valea Ierii nr..din..2020

REGULAMENT

privind criteriile pentru repartizarea şi închirierea locuinţelor sociale din Comuna Valea Ierii

CAP. I – CONSIDERAŢII GENERALE

Art. 1 (1) Obiectul prezentului regulament îl constituie repartizarea şi închirierea locuinţelor sociale aflate în proprietatea publică a comunei Valea Ierii.

(2) Locuinţa socială este acea locuinţă care se atribuie cu chirie subvenţionată unor persoane sau familii, a căror situaţie economică nu le permite accesul la o locuinţă în proprietate sau închirierea unei locuinţe în condiţiile pieţei.

Art. 2 La elaborarea prezentului regulament s-au avut în vedere şi au fost respectate prevederile următoarelor acte normative:

– Legea nr.114/1996 privind locuinţele – republicată, cu modificările şi completările ulterioare;

– H.G. nr.1275/2000 privind aprobarea Normelor metodologice pentru punerea în aplicare a prevederilor Legii locuinței nr.114/1996, cu modificările şi completările ulterioare;

– O.U.G. nr. 40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, cu modificările şi completările ulterioare;

– Legea nr.287/2009 – republicată – privind Codul Civil, cu precădere Contractul de locaţiune – art. 1777 şi următoarele;

Art.3 Principiile care stau la baza prezentului regulament sunt:

-principiul transparenţei conform căruia, locuinţele sociale se repartizează şi se închiriază pe baza listei de priorităţi, aprobată de Consiliul Local al comunei Valea Ierii, în condiţiile legii; -principiul egalităţii şi nediscriminării potrivit căruia, accesul liber şi neîngrădit la locuinţe reprezintă un drept al oricărui cetăţean care îndeplineşte condiţiile de acces.

Art. 4 În sensul prezentului regulament se definesc următorii termeni:

– persoană marginalizată: persoană care beneficiază de venit minim garantat sau face parte dintr-o familie beneficiară de venit minim garantat în condiţiile Legii nr. 416/2001 privind venitul minim garantat, cu modificările şi completările ulterioare şi se află în una din următoarele situaţii:

a) nu are loc de muncă;

b) nu are locuinţă în proprietate;

c) locuieşte în condiţii improprii;

d) are unul sau mai mulţi copii în întreţinere sau face parte dintr-o familie cu mai mulţi copii în întreţinere;

e) este persoană vârstnică fără susţinători legali;

f) are în întreţinere o persoană încadrată în categoria persoanelor cu handicap grav, accentuat ori invaliditate gradul I sau II;

CAP. II. LISTA DE PRIORITĂŢI

Art. 5. Repartizarea şi închirierea locuinţelor sociale în comuna Valea Ierii se face în baza listei de priorităţi întocmită de o comisie stabilită prin Hotărâre a Consiliului Local al comunei Valea Ierii.

Art. 6. (1) Lista cuprinzând solicitanţii îndreptăţiţi să primească o locuinţă în condiţiile şi în ordinea de prioritate stabilită conform prezentului regulament şi a legislaţiei în vigoare, se aprobă prin hotărâre a Consiliului Local, în urma referatului şi la propunerea comisiei.

(2) Contestaţiile împotriva hotărârii consiliului local cu privire la lista menţionată la alin. (1), se vor adresa instanţei de contencios administrativ competente, potrivit legii.

Art. 7. Lista menţionată la art.6, alin. (1) se întocmeşte sau se reface anual dacă este nevoie.

Art. 8. Lista menţionată la art.6, alin. (1) întocmită şi aprobată, în condiţiile prezentului regulament va cuprinde în principal:

– numele şi prenumele solicitantului;

– adresa de domiciliu;

– total punctaj cumulat.

Art. 9. (1) Lista menţionată la art. 6, alin. (1) întocmită conform art. 8 se va afişa la sediul Primăriei comunei Valea Ierii, în termen de 15 zile de la aprobarea acesteia prin hotărârea consiliului local.

(2) Lista menţionată la art. 9 rămâne definitivă în termen de 30 de zile de la afişarea ei la sediul Primăriei comunei Valea Ierii.

CAP. III. ATRIBUŢIILE COMISIEI

Art. 10. În vederea verificării, analizării dosarelor şi întocmirii listei de priorităţi se va constitui Comisia de analiză a solicitărilor de locuinţe sociale şi propuneri privind repartizarea acestora (denumită în continuare comisia), formată din 3 membri titulari, 1 secretar şi 2 membri supleanţi, funcţionari publici și contractuali din Aparatul de Specialitate al Primarului comunei Valea Ierii.

ART.11. (1) Comisia are, potrivit prezentului regulament, următoarele atribuţii generale:

– verifică şi analizează dosarele solicitanţilor de locuinţe sociale;

– stabileşte punctajul, întocmeşte lista de priorităţi şi o supune spre aprobare consiliului local;

– solicită Serviciului de Asistenţă Socială întocmirea de anchete sociale pentru fiecare cerere aflată în evidenţă;

– repartizează locuinţele sociale, conform prevederilor prezentului regulament şi a legislaţiei în vigoare.

(2) Comisia se va întruni de câte ori va fi necesar. De convocarea membrilor comisiei şi pregătirea dosarelor care vor fi analizate în cadrul şedinţei, se va ocupa secretarul comisiei. (3) Comisia este legal constituită în prezenţa a 2/3 din numărul membrilor. Hotărârile se adoptă cu votul majorităţii membrilor prezenţi. Lucrările comisiei vor fi consemnate de către secretar într-un proces verbal, în care se vor nota: numele membrilor prezenti, motivele privind admiterea /respingerea cererilor de acordare a unei locuinţe sociale, votul membrilor. Cu excepţia secretarului comisiei, toţi ceilalţi membri au drept de vot.

(4) Membrii Comisiei nu pot vota o propunere care are ca obiect atribuirea unei locuinţe sociale unei persoane care îi este rudă sau afin până la gradul IV inclusiv.

(5) În realizarea atribuţiilor ce le revin, membrii comisiei vor avea în vedere criteriile cuprinse în anexele 1, 2 şi 3, care fac parte integrantă din prezenta hotărâre.

CAP. IV ÎNREGISTRAREA CERERILOR, REPARTIZAREA ŞI ÎNCHIRIEREA LOCUINŢELOR SOCIALE DIN COMUNA VALEA IERII

ART. 12. (1) Solicitantul de locuinţă socială trebuie să fie cetăţean român cu domiciliul în comuna Valea Ierii de cel puţin 1 (unu) an.

(2) Solicitantul de locuinţă socială va întocmi un dosar care va cuprinde actele justificative stabilite de către comisie conform anexei nr 3.

ART.13 (1) Dosarele solicitanţilor de locuinţă socială, împreună cu cererea şi actele necesare se vor depune la secretariatul instituţiei.

ART.14. La determinarea venitului net mediu lunar pe membru de familie se au în vedere:

– veniturile de natură salarială;

– ajutorul social;

– ajutorul de somaj:

– alocaţia de stat pentru copii;

– indemnizaţia pentru îngrijire copil (până la 2 ani);

– pensiile pentru limita de vârstă, boală, invaliditate, de urmaş, etc.;

– alte venituri realizate, rezultate din declaraţia pe propria răspundere.

Art. 15. Au acces cu prioritate la locuinţele sociale, persoanele îndreptăţite care îndeplinesc cel puţin una din următoarele condiţii:

– tinerii care au vârsta de până la 35 de ani;

– tinerii proveniţi din instituţii de ocrotire socială şi care au împlinit vârsta de 18 ani;

– invalizii de gradul I şi II;

– persoanele cu handicap;

– pensionarii, veteranii şi văduvele de război;

– chiriaşii sau deţinătorii unor spaţii care prezintă un grad avansat de degradare, fiind improprii pentru destinaţia de locuinţe, care pun în pericol viaţa locatarilor;

– familiile monoparentale, cu copii minori în întreţinere, aflate în situaţie de risc al separării minorilor de familie, risc de sărăcie şi excluziune socială;

Art. 16. (1) La stabilirea ordinii de ierarhizare a cererilor solicitanţilor de locuinţe se vor avea în vedere:

a) condiţiile de locuit ale solicitanţilor;

b) numărul copiilor şi al celorlalte persoane care gospodăresc împreună cu solicitanţii;

c) starea sănătăţii solicitanţilor sau a unor membri ai familiei acestora;

d) vechimea cererilor;

e) venitul mediu net lunar pe membru de familie;

(2) Fiecărui criteriu stabilit la alin. (1) i se atribuie un punctaj menţionat conform criteriilor de ierarhizare.

Art. 17. Compartimentul de Asistenţă Socială a comunei Valea Ierii verifică în teren situaţia locativă a fiecărui solicitant de locuinţă socială şi întocmeşte anchete sociale, pe care le transmite Comisiei , la cererea acesteia.

Art. 18. Închirierea locuinţelor se face pe baza unui contract de închiriere încheiat pe o perioadă reglementată prin lege, între Comuna Valea Ierii şi chiriaş şi care va cuprinde în principal:

a) adresa locuinţei care face obiectul închirierii;

b) suprafaţa locativă şi dotările folosite în exclusivitate şi în comun;

c) suprafaţa curţilor şi a grădinilor folosite în exclusivitate sau în comun (dacă este cazul);

d) valoarea chiriei lunare, regulile de modificare a acesteia şi modul de plată;

e) obligaţiile părţilor pentru folosirea şi întreţinerea spaţiilor care fac obiectul contractului;

f) obligaţiile chiriaşului cu privire la plata cheltuielilor de întreţinere şi utilităţi publice (energie electrică, apă, canalizare, coşerit, gunoi, etc);

g) durata închirierii;

h) condiţiile privind folosinţa exclusivă şi în comun a părţilor aflate în coproprietate;

i) persoanele care vor locui împreună cu titularul contractului de închiriere;

j) alte clauze convenite între părţi, în condiţiile legii.

Art. 19. În cazul în care părţile nu convin asupra reînnoirii contractului de închiriere, chiriaşul este obligat să părăsească locuinţa la expirarea termenului contractual.

Art. 20. Contractul de închiriere se reziliază în următoarele situaţii:

a) la cererea chiriaşului cu obligaţia acestuia de a notifica prealabil într-un termen de minimum 30 de zile;

b) la cererea proprietarului respectiv al Comunei Valea Ierii, dacă: chiriaşul nu a achitat chiria 3 luni consecutiv pe an sau 6 luni cumulat pe întreaga durată a închirierii;

c) chiriaşul a pricinuit însemnate stricăciuni locuinţei, instalaţiilor ori altor bunuri aferente acestora sau au înstrăinat părţi din acestea;

d) chiriaşul are un comportament care face imposibilă convieţuirea ori împiedică folosirea normală a locuinţei;

e) chiriaşul a părăsit locuinţa;

f) chiriaşul nu a achitat utilităţile publice (electrica, gaz, apa, salubritatea) 3 luni consecutiv pe an sau 6 luni cumulat pe întreaga durată a închirierii;

g) chiriaşul nu a respectat clauzele contractuale;

h) chiriaşul a subînchiriat, a transmis dreptul de locuire sau a schimbat destinaţia spaţiului închiriat

i) la termen, când nu operează tacita relocaţiune.

Art. 21. (1) În cazul decesului titularului contractului de închiriere, închirierea poate continua, după caz, cu următoarele categorii de persoane:

a) în beneficiul soţului / soţiei, dacă a locuit împreună cu titularul;

b) în beneficiul descendenţilor sau ascendenţilor de grad I, dacă au locuit împreună cu titularul contractului de închiriere;

c) în beneficiul altor persoane care au avut acelaşi domiciliu cu titularul, cel puţin un an şi care au fost înscrise în contractul de închiriere.

CONSILIUL LOCAL VALEA IERII

Anexa Nr. 2 la Hotărârea nr. \_\_\_/\_\_.00.2020 a Consiliului Local al COMUNEI VALEA IERII

CRITERII DE ELIGIBILITATE ŞI DE IERARHIZARE PENTRU OBŢINEREA UNEI LOCUINŢE SOCIALE

A. Criterii de eligibilitate pentru obţinerea unei locuinţe sociale:

1. Solicitantul să fie cetăţean român, cu domiciliul în comuna Valea Ierii, de cel puţin 1 (unu) an;

2. În vederea îndeplinirii criteriilor de acces, solicitantul (soţul/soţia) printr-o declaraţie pe propria răspundere va arăta că nu deţine sau nu au înstrăinat o proprietate şi nu au beneficiat de o locuinţă din fondurile statului;

3. Familiile sau persoanele care au realizat un venit mediu lunar pe persoană în ultimele 12 luni sub nivelul câştigului salarial mediu net lunar, pe total economie comunicat de Institutul Naţional de Statistică anterior lunii în care se analizează cererea, precum şi anterior lunii în care se repartizează locuinţa. Venitul net lunar pe familie se stabileşte pe baza declaraţiei de venit şi a actelor doveditoare, potrivit prevederilor legale (adeverinţa de venit sau adeverinţa că este beneficiar al prevederilor Legii nr. 416/2001 privind venitul minim garantat);

4. Solicitanţii nu au beneficiat de sprijinul statului în credite şi execuţie pentru realizarea unei locuinte;

5. Familiile/persoanele nu deţin, în calitate de chiriaş, o altă locuinţă din fondul locativ de stat.

Notă: Dacă solicitantul nu îndeplineşte condiţiile de eligibilitate, dosarul va fi respins.

B. Criterii de ierarhizare stabilite prin punctaj:

1. Situaţia locativă actuală 1.1.Chiriaş………………………………………………………………………….10 puncte; 1.2. Tolerat……………………………… …………………………………………8 puncte;

2. Starea civilă actuală:

2.1. Familie monoparentală (cu copii minori în întreţinere)…………………………10 puncte;

2.2. Căsătorit/comuniune consensuală…………………………………………..…… 8 puncte; 2.3. Necăsătorit, văduv, divorţat, fără copii în întreţinere……………………….……5 puncte;

3. Număr copii în întreţinere:

3.1.Pentru fiecare copil……………………… ……………….…………………….2 puncte;

4. Starea de sănătate:

4.1. Persoane cu handicap grav/ invalizi de grad.I…………………………………..8 puncte; 4.2. Persoane cu handicap accentuat/ invalizi de grad II .…………………..………7 puncte; 4.3. Persoane cu handicap …………………………….…………………………….6 puncte;

5. Vechimea cererii solicitantului: La întocmirea noii liste de priorităţi se va ţine cont la punctaj de vechimea cererilor depuse de solicitanţi, până la data intrării în vigoare a prezentei hotărâri.

5.1.Se acordă pentru fiecare an…………………………………………………….…1 punct.

6.Tineri proveniţi din case de ocrotire socială şi care au împlinit vârsta de 18 ani……………………………………………………………………………..……10 puncte;

7. Veteranii şi văduvele de război, beneficiari ai prevederilor Legii nr.44/1994, republicată şi actualizată, eroii-martiri şi luptătorii care au contribuit la victoria Revoluţiei române din decembrie 1989, beneficiari ai Legii nr. 341/2004…………………………………5 puncte.

NOTĂ: Se vor puncta doar afectiunile de care sufera solicitantul sau un alt membru al familiei sale (sot, sotie, copii, persoane aflate in intretinere). Dovada bolii se va face cu certificat de handicap/invaliditate. Dacă solicitantul şi/sau membrii familiei prezintă mai multe certificate medicale se va lua in calcul, înscrisul doveditor cu punctaj maxim.

CONSILIUL LOCAL VALEA IERII

Anexa Nr. 3 la Hotărârea nr. \_\_\_/\_\_..2020 a Consiliului Local al Comunei Valea Ierii

Lista cu documentele necesare întocmirii dosarului pentru solicitanţii unei locuinţe sociale

1. Cerere.

2. Copii ale actelor de identitate ale tuturor membrilor majori ai familiei.

3. Alte acte de stare civilă- certificat de naştere, de căsătorie, de deces;

4. Adeverinţă de elev sau student eliberată în luna curentă sau anterioară depunerii cererii; în adeverinţă se va menţiona dacă beneficiază de bursă – tipul şi cuantumul acesteia.

5. Talonul de plată din luna curentă sau anterioară pentru persoanele care beneficiază de ajutor de şomaj, ajutor de integrare profesională sau alocaţie de sprijin.

6. Adeverinţe pentru persoanele încadrate în muncă în care se va menţiona venitul net lunar pe ultimele 12 luni, defalcat pe luni.

7. Taloanele sau adeverinţele de pensie, de pensie suplimentară, de ajutor social în condiţiile legii pensiilor şi asigurărilor sociale.

8. Adeverinţe eliberate de organele financiare teritoriale, în care să se menţioneze veniturile realizate de membrii majori ai familiei.

9. Sentinţe civile de divorţ, sentinţe de încredinţare copii, sentinţe de stabilire pensii alimentare actualizate (în copii).

10. Orice altă dovadă de venit sau declaraţie că nu beneficiază de nici un venit.

11. Certificatul de expertiză medicală a persoanelor cu handicap care necesită protecţie specială (în copie).

12. Acte doveditoare pentru solicitanţii proveniţi din instituţii de ocrotire socială, cu specificarea perioadei de internare (în copie).

13. Declaraţie pe propria raspundere potrivit căreia solicitantul nu deţine locuinţă proprietate personală, nu a înstrăinat o locuinţă proprietate după 01.01.1990, nu a beneficiat de sprijinul statului în credite şi execuţie pentru realizarea unei locuinţe şi nu deţine în calitate de chiriaş o altă locuinţă fond locativ de stat (conform Legii nr. 114/1996 republicată, cu modificările şi completările ulterioare.

14. Adeverinţă care să ateste calitatea de veteran sau văduvă de război.

15. Acte care să ateste calitatea de beneficiar a prevederilor Legii nr. 341/2004, cu modificările şi completările ulterioare, şi ai prevederilor Decretului-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare.

16. Adeverinţa de venit net lunar realizat pe ultimele 12 luni, pentru fiecare dintre membrii familiei care realizează venituri;

17. Orice alt document apreciat de solicitant ca o dovadă în obţinerea punctajului pentru unele drepturi pe care le-au dobândit în legătură cu închirierea locuinţei, cazuri de forţă majoră, situaţii neprevăzute sau de excelenţă.

Notă: Toate documentele vor fi depuse într-un dosar cu. • Venitul net lunar pe familie se stabileşte pe baza declaraţiei de venit şi a actelor doveditoare, potrivit prevederilor legale. • Declaraţiile de venit, făcute cu nesinceritate, atrag răspunderea materială sau penală, după caz.

ROMÂNIA

JUDEȚUL CLUJ

COMUNA VALEA IERII

PRIMĂRIA

Nr. 3915 din 31.12.2019

REFERAT

la proiectul de hotărâre privind aprobarea Regulamentului și criteriilor pentru repartizarea şi închirierea locuinţelor sociale din comuna Valea Ierii

Având în vedere:

• necesitatea repartizării unor locuinţe sociale ca urmare a situaţiei economico-sociale şi solicitărilor venite din partea unor familii , consider oportun aprobarea criteriilor şi a listelor de priorităţi privind repartizarea şi închirierea locuinţelor sociale ;

• situaţiile critice a unor familii cu copii minori în întreţinere, cu venituri care nu le permit construirea unei locuinţe sau achiziţionarea acesteia;

• prevederile art. 30 alin. 4) din H.G. nr. 1275/2000 privind aprobarea Normelor metodologice pentru punerea în aplicare a prevederilor Legii locuinţei nr. 114/1996, context în care “criteriile de repartizare a locuinţelor din fondul locativ de stat, avute în vedere la alin. (2) din acelaşi articol, nu sunt limitative; la acestea se pot adauga de către consiliile locale şi alte criterii, în funcţie de situaţiile specifice existente pe plan local’’.

• prevederile art. 21 din H.G. nr. 1275/2000 privind aprobarea Normelor metodologice pentru punerea în aplicare a prevederilor Legii locuinţei nr. 114/1996 cu modificările şi completările ulterioare, cu privire la soluţionarea cererilor privind repartizarea unei locuinţe sociale şi a altor unităţi locative, “autorităţile administraţiei publice locale stabilesc măsurile necesare pentru luarea în evidenţă şi analiză a solicitărilor primite”, situaţie în care comisia de analiză a solicitărilor de locuinţe sociale actualizează criteriile şi punctajul prin prezentul regulament. Având în vedere aspectele menţionate, considerăm oportună înaintarea spre dezbatere şi aprobarea prezentului proiect de hotărâre privind aprobarea criteriilor şi punctajelor pentru întocmirea listelor de priorităţi cât şi a listei cu documentele necesare în vederea repartizării locuinţelor sociale aflate în administrarea comunei Valea Ierii.

Primar,

Gabriel-Alexandru Duma

ROMÂNIA

JUDEȚUL CLUJ

COMUNA VALEA IERII

PRIMĂRIA

Nr.3916 din 31.12.2019

RAPORT

la proiectul de hotărâre privind aprobarea Regulamentului şi criteriilor pentru repartizarea şi închirierea locuinţelor sociale din comuna Valea Ierii

Necesitatea şi oportunitatea aprobării regulamentului şi a criteriilor privind repartizarea şi închiriere locuințelor sociale provine din adaptarea acestuia la realităţile economico-sociale de pe raza U.A.T. Valea Ierii. În scopul soluţionării cererilor privind repartizarea locuinţelor sociale de către autorităţile administraţiei publice locale, se va constitui o comisie prin hotărâre a consiliului local care va proceda la analizarea punctajelor în vederea întocmirii listei de priorităţi. Aceste criterii vor au fost stabilite priun proiectul de hotărâre inițiat de primar.

La elaborarea proiectului de hotărâre s-a ținut cont de prevederile Legii nr.114/1996 cu modificările ulterioare și H.G.nr.1275/2000.

Proiectul de hotărâre inițiat de primar poate parcurge etapele prevăzute de lege pentru a putea fi aprobat de consiliul local.

Consilier superior,

Angela Varga

PRIMĂRIA COMUNEI VALEA IERII

Nr.3917/31.12.2019

**ANUNŢ**

**În conformitate cu prevederile Legii 52/2003 privind transparenţa decizională în administraţia publică, republicată, se aduce la cunoştinţă următorul proiect de hotărâre cu caracter normativ:**

**Proiectul de hotărâre privind aprobarea criteriilor de eligibilitate privind accesul la locuințe sociale**

Potrivit art.7, alin.2 din Legea nr.52/2003 privind transparenţa decizională în administraţia publică, republicată, se aduce la cunoştinţa publicului **Proiectul de hotărâre privind aprobarea** aprobarea criteriilor de eligibilitate privind accesul la locuințe sociale.

Proiectul de act normativ poate fi consultat pe site-ul Primăriei Valea Ierii **www.e-comune.ro/primaria-valea-ierii-cj.**

În conformitate cu prevederile art.7, alin.4 din Legea 52/2003, republicată, se pot trimite în scris propuneri, sugestii, opinii cu valoare de recomandare privind proiectul de act normativ. Se vor specifica articolele din proiectul de hotărâre la care se referă.

Propunerile, sugestiile, opiniile, se pot transmite până la data de 20.01.2020 astfel:

* prin poştă pe adresa Primăriei comunei Valea Ierii, Valea Ierii, nr.50.
* pe mail la adresa [primaria\_valea\_ierii@yahoo.com](mailto:iprimaria_valea_ierii@yahoo.com)
* la sediul primăriei.

**Materialele depuse vor purta menţiunea “Recomandare pentru Proiectul de hotărâre privind aprobarea criteriilor de eligibilitate privind accesul la locuințe sociale”.**

**Primar,**

**Gabriel-Alexandru Duma**